Broj: 711-I-1521-Pp-176-22/23-06-23

Zagreb, 3. srpnja 2023.

**LUKA TRAVEN**

**predsjednik Uprave trgovačkog društva Ekoplus d.o.o. do 28. ožujka 2022.**

**Predmet: LUKA TRAVEN, predsjednik Uprave trgovačkog društva Ekoplus d.o.o. do 28.**

 **ožujka 2022.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 3. srpnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 10. ožujka 2022. na temelju prijave otvorilo predmet protiv Luke Travena, predsjednika Uprave trgovačkog društva Ekoplus d.o.o. do 28. ožujka 2022., koji se vodi pod brojem Pp-176/22. U prijavi se u bitnom navodi da je Luka Traven istovremeno uz obavljanje funkcije rukovoditelja Centra za gospodarenje otpadom i zaposlenik Nastavnog zavoda za javno zdravstvo Primorsko-goranske županije.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu odredbi navedenog Zakona.

Za navedeni krug osoba po prvi je put propisan status obveznika ZSSI-a te se smatra da su osobe, koje su imenovane na navedene funkcije prije stupanja ZSSI-a na snagu, postale obveznicima odnosno „stupile na dužnost“ u smislu toga Zakona danom njegova stupanja na snagu, dana 25. prosinca 2021.

Uvidom u podatke sudskog registra Trgovačkog suda u Rijeci utvrđeno je da su Primorsko-goranska županija, Grad Rijeka, Komunalno društvo Čistoća d.o.o. (kojemu su osnivači Grad Rijeka, Grad Bakar, Grad Kastav, Grad Kraljevica, Općina Viškovo, Općina Čavle, Općina Kostrena, Općina Jelenjei Općina Klana) i Općina Viškovo članovi trgovačkog društva Ekoplus d.o.o. te da je Luka Traven bio upisan kao predsjednik Uprave navedenog trgovačkog društva do 28. ožujka 2022. kada je njegova ostavka stupila na snagu.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-1087-Pp-176/22-03-23 od 6. srpnja 2022. zatražilo od Nastavnog zavoda za javno zdravstvo Primorsko-goranske županije dostavu očitovanja je li Luka Traven bio u radnom odnosu u navedenom Nastavnom zavodu te ako je bio, zatraženo je očitovanje u kojem razdoblju je bio zaposlen i koji je opis poslova obavljao.

Nastavni zavod za javno zdravstvo Primorsko-goranske županije na spomenuto se traženje očitovao dopisom od 13. srpnja 2022., Broj: 08-822-56/06-22, u kojem je navedeno da Luka Traven ima zasnovan radni odnos na neodređeno, na nepuno radno vijeme u tom Nastavnom zavodu te se navodi koje je poslove i funkcije obavljao od zaposlenja 1. siječnja 2003. u Zdravstveno-ekološkom odjelu tog Nastavnog zavoda. Vezano uz razdoblje od stupanja ZSSI-a na snagu, 25. prosinca 2021., pa do stupanja na snagu ostavke na dužnost predsjednika Uprave trgovačkog društva Ekoplus d.o.o. dana 28. ožujka 2022., u dopisu se navodi da je Luka Traven bio zaposlen na radnom mjestu zdravstvenog radnika I. vrste na nepuno radno vrijeme – 1 sat dnevno.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama ranije važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razješenje prava i obveza te je zauzelo stav da se na ove osobe neće primjenjivati odredbe ZSSI-a.

Stoga, a budući da je ostavka Luke Travena stupila na snagu 28. ožujka 2022. kada je istom prestalo obnašanje dužnosti predsjednika Uprave trgovačkog društva Ekoplus d.o.o., dakle, u razumnom roku, Povjerenstvo ističe kako protiv Luke Travena nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Luka Traven, osobnom dostavom
2. Podnositelju prijave
3. Objava na internetskoj stranici Povjerenstva nakon uredne dostave
4. Pismohrana